Nikolaj Villumsen (EL), 2013-10-10:
Nye opfindelser hviler ofte på skuldrene af ideer og viden, som andre har frembragt.
Som lille opfinder får man en idé, og det bringer samfundsudviklingen fremad, det styrker vores samlede samfundsøkonomi.
I Danmark er det helt afgørende, at vores små opfindere, vores små og mellemstore virksomheder, kan udvikle nye produkter og ideer uden at blive jagtet af patenttrolde, advokater eller store firmaer, der forsøger at sikre sig et monopol.
Derfor er Enhedslisten imod dansk tilslutning til EU-patentdomstolen.
En dansk tilslutning til EU-patentdomstolen vil betyde, at udviklingen kommer til at glide ud af vores hænder.
Konkret vil uddeling af patenter blive et anliggende udelukkende for EU-patentdomstolen, uden at vi har demokratisk eller traditionel juridisk kontrol.
Det vil nemlig hverken være muligt at anke afgørelserne fra EU-patentdomstolen til danske domstole eller til EU-Domstolen.
Ligeledes vil hverken Folketing eller EU-Parlament kunne påvirke EU-patentdomstolens afgørelser.
Det i sig selv er bekymrende.
Men det er særlig bekymrende, fordi EU-patentdomstolen formentlig vil være tilbøjelig til at følge EU-patentkontorets afgørelser mere, end de danske domstole er i dag.
Det kan føre til en eksplosion af de såkaldte softwarepatenter.
Et softwarepatent er et patent, der krænkes ved at installere software på et apparat, eksempelvis installere software på en computer.
Allerede i dag har EU's patentkontor godkendt omkring 40.000 softwarepatenter.
Eksempelvis er ideen om et faneblad, som vi kender fra toppen af en hjemmeside, et softwarepatent.
Ligeledes er ideen om stavekontrol af sammensatte ord, ideen om en fortrydknap i et tekstbehandlingsprogram og ideen om en progress bar, der viser, at computeren tænker, softwarepatenter godkendt af EU's patentkontor, som ikke er godkendt ved de danske domstole.
Går Danmark med i EU's patentdomstol, vil danske virksomheder kunne blive mødt med en storm af krav om betaling for disse eksempler, når man bruger dem.
Softwarepatenter kan lyde teknisk, men det kan blive en stor hæmsko for små og mellemstore danske virksomheder.
Et meget konkret eksempel på den belastning kan vi eksempelvis opleve i USA.
Her er der et advokatfirma, som har taget patent på ideen om at lave scan to mail, altså skanne et dokument ind og sende det til en e-mail, noget, der gøres 1.000, ja, nok 10.000 gange i Danmark om dagen.
Det her advokatfirma har efter patentets udstedelse krævet 1.000 dollar pr. ansat ved små firmaer, som advokaterne formodede brugte scan to e-mail-funktionen, firmaer, der ofte hverken har råd til at betale 10.000 dollar pr. ansat eller til at hyre advokater til at kæmpe imod anklagen.
Det er et eksempel fra USA, men det kan lige så godt ske med fanebladspatentet i EU.
Hvilke firmaer har ikke ansatte, der bruger browsere med faneblade?
Det kan blive en guldgrube for patentadvokater og enkelte firmaer, men en belastning for alle andre.
Derfor er bekymringen om softwarepatenter også stor fra mange kanter.
De it-professionelles fagforening, PROSA, har slået alarm og advarer mod dansk tilslutning til EU-patentdomstolen af frygt for softwarepatenterne.
Det samme gør SAMDATA\HK i hovedstaden .
Ligeledes har den tyske forbundsdag lavet en vedtagelse, der advarer mod softwarepatenter.
Jeg synes, at disse advarsler skal tages seriøst.
Det har været fremført i debatten, at vi vil tabe arbejdspladser, hvis vi ikke går med i EU-patentdomstolen, men i realiteternes verden holder det argument ikke.
Enhedspatentet, som det også er kommet frem og bekræftet af andre partier i Folketinget i dag, vil have lige stor gyldighed og give lige store muligheder for danske virksomheder, om vi går med eller ikke går med.
Dermed skal danske virksomheder fremover ikke have 28 forskellige patenter for at dække hele EU, men blot ét patent i Danmark og et enhedspatent i resten af EU med undtagelse af Spanien og Polen, som også har besluttet ikke at gå med i EU-patentdomstolen.
Fordelene ved enhedspatentet vil altså også tilfalde danske virksomheder.
Men derudover vil danske virksomheder uden en dansk tilslutning til EU-patentdomstolen undgå patenttrolde, store firmaer, der forsøger at monopolisere viden.
Som Politiken klart dokumenterede i går, kommer eksempelvis Martin Wenckens, der har opfundet biplastret, ikke til at komme i problemer.
I Enhedslisten har vi sagt meget klart, at vi vil sige nej.
Vi kommer til at stemme nej til forslaget om EU-patentdomstolen, fordi den vil skade Danmark, og vi anbefaler befolkningen at gøre det samme.